Glava I

**OSNOVNI POTENCIJALI RAZVOJA NACIONALNE EKONOMIJE**

**1. GEOGRAFSKI POLOŽAJ I PRIRODNI RESURSI KAO POTENCIJALI PRIVREDNOG RAZVOJA**

Geografski položaj zemlje i prirodni resursi predstavljaju važne faktore koji utiču na tempo privrednog razvoja jedne zemlje. *Geografski položaj* se iskazuje geoprostornim koordinatama neke zemlje, tj. geografskom širinom i dužinom, ali i karakteriše nadmorskom visinom, rastojanjem od velikih mora i kopna, granicama i samim oblikom dotičnog prostranstva, kao i udaljenošću od savremenih ekonomskih, političkih i kulturnih centara i svetskih saobraćajnih koridora. Stoga se geografska pozicija jedne zemlje ne može valorizovati samo sa stanovišta fizičkih obeležja. Ona ima ekonomski, politički i sociokulturni sadržaj, pa nije ni apstraktna, ni statična kategorija.

Prednosti ili hendikepi koji proizilaze iz geografskog položaja zemlje za njenu privredu mogu biti u razvojnom smislu značajan uticajni faktor. Saobraćajno geografske pogodnosti i geopolitičke prednosti koje neka zemlja ima u odnosu na šire okruženje mogu se ocenjivati isključivo u opštem kontekstu dugoročno određenom tehnološkim progresom i razvojem ekonomske saradnje i političkih odnosa.[[1]](#footnote-1)1

Republika Srbija ima veoma povoljan geografski položaj. Povoljan prirodno-geografski i saobraćajni položaj Republike Srbije, predstavlja prednost za razvoj i efikasno funkcionisanje rečnog, kopnenog i vazdušnog saobraćaja i preduslov za privlačenje značajnog tranzitnog saobraćaja. Blizina sadašnjih i budućih članica EU iz Jugoistočne Evrope, geostrateški položaj i infrastrukturna povezanost Republike Srbije sa zemljama regiona (Balkana), subregiona (Jugoistočna Evropa) i EU, predstavljaju realnu prednost za bržu političku i ekonomsku integraciju Republike Srbije u ove geoekonomske i regionalne integracije.

Republika Srbija obuhvata teritoriju površine 88.361 kvadratna kilometra, od toga: Centralna Srbija 55.968 kvadratnih km, Vojvodina 21.506 kvadratnih km i Kosovo i Metohija 10.887 kvadratnih km.[[2]](#footnote-2)2 Srbija se nalazi u središtu Balkana, na raskršću glavnih panevropskih saobraćajnih koridora 7 (reka Dunav) i 10 (drumsko-železnički). Preko njene teritorije pružaju se prirodno, najkraće i najracionalnije tranzitne drumske i železničke veze zemalja srednje i zapadne Evrope sa zemljama južnog dela Evrope, Bliskog i Dalekog Istoka.

Srbija je podunavska zemlja (dužina toka Dunava kroz Srbiju iznosi 588 km). Reka Dunav predstavlja značajnu vezu sa srednjom, a delom i sa istočnom Evropom, uz mogućnost korišćenja međunarodnog plovnog puta Rajna – Majna – Dunav. Granične reke Sava i Dunav, rečne doline i izgrađene pruge i putevi sa mostovima i tunelima omogućuju savladavanje prirodnih prepreka na prostoru ove evropske regije i predstavljaju značajnu razvojnu prednost zemlje.

Pored geografskog položaja, važnu ulogu u razvoju privreda većine zemalja u savremenom svetu igraju i *prirodni resursi*. Značaj prirodnih resursa za privredu jedne zemlje uslovljen je stepenom njene ekonomske i tehnološke razvijenosti, obeležjima izgrađene privredne strukture i mestom date ekonomije u međunarodnoj podeli rada.

Prema svom karakteru, prirodni resursi mogu biti obnovljivi i neobnovljivi. U obnovljive prirodne resurse spadaju oni resursi koje čovek svojom aktivnošću može obnavljati i donekle uvećavati. To je slučaj sa zemljištem i šumama. Kada je reč o neobnovljivim resursima, kao što su mineralni resursi, čovekova aktivnost je ograničena samo na njihovu adekvatnu upotrebu. Resursna politika svake zemlje mora voditi računa o tome da se upravljanje prirodnim resursima mora vršiti na način koji obezbeđuje njihovu ekološki racionalnu eksploataciju.

Razlike u raspoloživosti prirodnim resursima mogu biti uzrok višeg nivoa životnog standarda u pojedinim zemljama. Neke zemlje bogate naftom (Kuvajt, Saudijska Arabija) zahvaljujući toj činjenici imaju viši nivo životnog standarda. Međutim, mnoge studije o razvoju danas gotovo jednoglasno ukazuju da nedostatak prirodnih resursa nije značajno ograničenje ekonomskog rasta. Postoje brojni primeri resursima siromašnih zemalja koje su uprkos tome ostvarile snažan privredni rast. Japan, na primer, predstavlja jednu od vodećih ekonomija savremenog sveta, iako raspolaže veoma skromnim prirodnim resursima. Međutim, u uslovima svetske energetske i sirovinske oskudice dolazi do porasta apsolutnog i relativnog značaja prirodnih resursa za dinamiku proizvodnje svake nacionalne ekonomije.

Prostor Srbije odlikuju povoljni prirodni uslovi, značajna poljoprivredna površina, bogatstvo šumom i vodom, turistička atraktivnost i resursna raznovrsnost prostora. Umereno kontinentalno podneblje, produktivna struktura zemljišnih površina, geološki sastav područja sa nalazištima ruda metala i nemetala različitog kvaliteta i pogodnosti za eksploataciju, čine prirodnu osnovu za različite privredne aktivnosti.

Srbija ima bogat biodiverzitet zahvaljujući razvijenom reljefu i geološkim, pedološkim i klimatskim uslovima. Raspolaže sa 130 biljnih vrsta koje su zaštićene prirodne retkosti. Najznačajnija je šumska biljna vegetacija (endemske biljke i šumsko voće, raznovrsno lekovito bilje i šumski plodovi) i vegetacija nižih biljaka (livade i pašnjaci). Raznovrsna biljna vegetacija i klimatski uslovi omogućili su postojanje raznih životinjskih vrsta koje su posebno značajne za lov i lovni turizam. Srbija raspolaže sa 690 životinjskih vrsta (domaće životinje, divljač, ptice, ribe) koje su prirodne retkosti.

Poljoprivredno zemljište u Srbiji iznosi 5,1 milion hektara, od čega obradivo zemljište 3,3 miliona hektara. Kvalitet zemljišta je iznad evropskog proseka, što omogućuje da Srbija bude značajan proizvođač biološki zdrave hrane. Koncept organske poljoprivredne proizvodnje se realizuje na više lokaliteta u vidu raznih proizvoda.

Površina pod šumama u Srbiji iznosi 1,9 miliona hektara, a stepen šumovitosti je oko 0,24 hektara po stanovniku, što je iznad evropskog proseka (0,20 hektara po stanovniku).

Srbija ima značajan vodni potencijal (površinske i podzemne vode, jezera) za snabdevanje naselja, industrijske potrebe, navodnjavanje plodnog obradivog zemljišta i odvijanje ukupnih privrednih aktivnosti. Dužina rečnih tokova iznosi 3.672 km, od čega je plovno 1.420 km, a dužina bačkih i banatskih kanala iznosi 673 plovna km. Površina jezera i akumulacija iznosi oko 829,5 km2.

Rečni tokovi sadrže značajan hidropotencijal koji je velikim delom u eksploataciji. Izgrađene hidroelektrane proizvode oko 10 mlrd. kWh električne energije. Vodno bogatstvo javlja se u svim pojavnim oblicima, prvenstveno zbog karakteristika klimatskih i geoloških faktora. Sa stanovišta privrednih aktivnosti, teritorijalni raspored voda je nepovoljan, a zagađenost voda se povećava sa rastom potrošnje.

Srbija ima značajan prirodni energetski potencijal (primarni oblici energije) sa specifičnom strukturom koju karakteriše dominantno učešće lignita i značajan hidropotencijal. Geološke rezerve energetskih sirovina iznose oko 5,1 mlrd. tona ekvivalentnog uglja. Najveći deo ukupnih energetskih sirovina čini ugalj, sa učešćem oko 85%, dok se mali deo odnosi na sirovu naftu i prirodni gas 5,3%, uljne škriljce 6,5% i rudu urana 3,2%. Srbija ima značajne mogućnosti i za nove izvore energije, kao što su biomasa, male hidroelektrane, energija sunca i vetra.

Geološke rezerve uglja procenjuju se na oko 14,8 mlrd. tona, od čega bilansne rezerve iznose 35,4%. Od ukupnih bilansnih rezervi, eksploatacione čine 64%. U strukturi bilansnih rezervi uglja, učešće lignita je 85%, kamenog uglja 0,5%, mrkog uglja 1,5% i mrkolignita 11,9%.

Srbija ima značajno rudno bogatstvo obojenih metala (bakar, olovo i cink) koje predstavlja osnovu proizvodnje i prerade obojenih metala. Značajna su i ležišta nemetaličnih sirovina (magnezit, vatrostalna i keramička glina, cementni laporac, ciglarska glina, kvarcne sirovine i dr.) koje su sirovinska baza za proizvodnju nemetala i građevinskog materijala.

Zahvaljujući povoljnim uslovima za razvoj turizma Srbija u perspektivi može da postane značajna turistička zemlja prema broju turista i deviznom prihodu. Razvoj turizma je zasnovan na izuzetnim uslovima u kontinentalnom delu zemlje (brojni reljefni oblici, planinske i ravničarske reke i jezera, raznovrsnost vegetacijskog dekora, dugotrajni snežni pokrivač, izgrađeni objekti fizičke kulture i poboljšani saobraćajni uslovi).

**2. STANOVNIŠTVO KAO POTENCIJAL PRIVREDNOG RAZVOJA**

Stanovništvo predstavlja važan razvojni faktor koji determiniše razvojne mogućnosti nacionalne ekonomije. Kao izvor radnog potencijala stanovništvo doprinosi efikasnom korišćenju raspoloživih prirodnih potencijala i proizvodnih činilaca, a time i privrednom rastu.

Ljudski kapital u savremenom svetu u presudnoj meri determiniše produktivnosti jedne privrede. Kao što smo već istakli, ljudski kapital izražava proizvodnu sposobnost radnika koja je rezultat njihovog znanja i veština stečenih kroz obrazovanje, obuku i iskustvo. Sposobnost kojom pojedinci proizvode i savladavaju nova znanja danas postaje ključna komparativna prednost. U tom smislu, možemo istaći da ljudski resursi predstavljaju važnu pretpostavku privrednog razvoja i društvenog napretka Republike Srbije.

Ljudski potencijal Srbije, kao ključnu komponentu stanovništva shvaćenog kao deo razvojnog potencijala, analiziraćemo sa aspekta demografskog razvoja i demografskih kretanja u Srbiji i sa aspekta obrazovnog nivoa stanovništva Srbije.

**2.1. Demografska kretanja u Srbiji**

Republika Srbija se tokom poslednjih decenija suočava sa velikim demografskim problemima. Osnovni demografski problemi naše zemlje ogledaju se u:

- konstantnom smanjenju ukupnog broja stanovnika,

- padu nataliteta,

- porastu prosečne starosti stanovništva,

- koncentraciji stanovništva u urbanim sredinama,

- demografskom pražnjenju ruralnih i prigraničnih područja i

- migracionim procesima.

Navedeni demografski problemi u Srbiji odraz su dugoročnih tendencija u agregatnom i strukturnom sastavu stanovništva. Depopulacione tendencije, proces starenja stanovništva i sve izraženiji negativan prirodni priraštaj u Srbiji, kao višedecenijski trendovi, posledica su dugotrajne ekonomske i društvene krize, socio-psiholoških i dr. faktora.

Posmatrajući međupopisnu dinamiku, broj stanovnika Srbije se u periodu 1991-2002 godine smanjio za 83.436, odnosno 7.585stanovnika godišnje ili po prosečnoj godišnjoj stopi od -1,0‰. Trend smanjenja broja stanovnika nastavljen je i u kasnijim godinama. Prema demografskim procenama, sredinom 2009. godine smanjen je broj stanovnika u Srbiji za čak 177.194 (2,4%) u odnosu na popisnu 2002. godinu. Na nivou regionalnih oblasti, najniže stope rasta stanovništva u periodu 2002-2009 beleže Borska i Zaječarska oblast (-9,6%), nasuprot Gradu Beogradu (3,5%) i Raškoj oblasti (2,7%). Istovremeno, više od polovine opština u Srbiji ostvarilo je demografski pad, a čak 32 opštine beleže pad veći od -10%. Demografski ekstremi su registrovani na jugu Srbije. Opština Crna Trava je tokom 2002-2009 izgubila 1/3 stanovništva (sa 2.563 na 1.664) sa ekstremno niskom stopom rasta od -35,1%, dok opština Preševo ima najvišu stopu rasta (13,9%). Populaciona slika je još nepovoljnija ako se uzme u obzir da Srbija prosečno godišnje gubi 25.313 stanovnika, odnosno jedna opština približne veličine Raške ili Sente svake godine nestaje.[[3]](#footnote-3)

Demografsku sliku Republike Srbije karakteristiše i prostorno-demografska polarizacija. Ona se ogleda u činjenici da je gotovo trećina populacije koncentrisana na svega jednoj petini teritorije Srbije, odnosno u užim urbanim regionima. Najveću koncentraciju stanovništva beleži područje grada Beograda, gde je prema procenama (2009.) koncentrisano 22,3% stanovništva, zatim Južnobačka (8,3%) i Nišavska oblast (5,1%), dok najmanje učešće u populaciji imaju Toplička i Pirotska oblast (po 1,3%).

Regionalni razmeštaj stanovništva Srbije jasno ukazuje na prisustvo regionalnih disproporcija, odnosno koncentraciju stanovništva u većim urbanim centrima. Na razmeštaj, gustinu i koncentraciju stanovništva odlučujući uticaj imale su unutrašnje migracije (lokalne i regionalne) kojima su formirani snažniji populacioni potencijali u metropolitenskom području Beograda, kao i makroregionalnim centrima Novom Sadu i Nišu. Takva demografska kretanja su svakako vodila privrednom i društvenom zaostajanju emigracionih područja, te shodno tome, ugrožavala njihov budući društveno-ekonomski razvoj.

Prirodni priraštaj, u apsolutnom i relativnom smislu, predstavlja rezultantu nataliteta i mortaliteta, a istovremeno i osnovnu kvalitativnu karakteristiku aktuelnih demografskih tokova. Srbija spada u grupu demografski najstarijih zemalja Evrope i sveta. Negativna biološka produkcija se vremenom prostorno širi i homogenizuje Srbiju, ukazujući da bitan kriterijum regionalizacije postaje intenzitet ove pojave.

Glavni populacioni problemi su nizak fertilitet stanovništva, nasleđena starosno-polna struktura stanovništva i nepovoljna migraciona kretanja koja ubrzavaju proces starenja stanovništva Srbije. Dugoročne promene fertiliteta, mortaliteta i migracija su pored mnogih demografskih posledica, uticale na ubrzanje starenja stanovništva Srbije.

Stanovništvo Srbije prema svim obeležjima može se svrstati u grupu izrazito starih populacija. Udeo mladih je nizak i sa tendencijom daljeg pada, dok je udeo starih visok i stalno raste. U periodu 2002-2009. godine, učešće stanovništva mlađeg od 15 godina opalo je sa 16,1% na 15,2%, dok je učešće starijih od 65 poraslo sa 16,6% na 17,1%. U istom periodu, počev od 1992. godine prirodni priraštaj u Srbiji konstantno opada, što ukazuje na razmere problema depopulacije, odnosno "bele kuge" (stopa -4,6‰ u 2009.). U 2009. godini 69 opština imalo je dvostruko više umrlih nego rođenih i u njima je živelo prosečno 19.721 stanovnika, dok su opštine čiji broj živorođenih premašuje broj umrlih imale u proseku 64.784 stanovnika.

Postojeće tendencije ilustruje i rastući trend indeksa starenja (odnos starog i mladog stanovništva), koji u Srbiji odavno premašuje graničnu vrednost (40 starih na 100 mladih) sa tendencijom daljeg rasta (sa 100,7 u 2002. na 108,6 u 2009.). Takođe, indeks zavisnosti starih (odnos broja stanovnika iznad 65 godina starosti i radno sposobnog stanovništva (15-64)) beleži porast od 0,6% u periodu 2002-2009.

Od ukupno 145 posmatranih opština u Srbiji, u čak 85 opština stanovništvo se nalazi u stadijumu duboke demografske starosti, a u 51 je zabeležen poslednji stadijum – najdublja demografska starost. To znači da je stanovništvo preko 93% opština demografski vrlo staro, a kao najstarije se izdvajaju opštine Knjaževac, Ražanj, Rekovac, Babušnica, Svrljig, Gadžin Han i Crna Trava.

Starenje i odliv stanovništva posebno ugrožavaju ruralna područja, gde se uporedo sa smanjenjem radno sposobnog stanovništva gubi i sposobnost za održivo upravljanje prirodnim dobrima. Kao demografski najmlađe izdvajaju se opštine Preševo, Tutin, Bujanovac i Novi Pazar sa prosečnom starošću u intervalu od 29,5 do 33,4 godine.

Natalitet i mortalitet predstavljaju prirodne komponente kretanja stanovništva. Natalitet kao pozitivna prirodna komponenta neposredno utiče na revitalizaciju obima stanovništva i njegove starosne strukture. U tom smislu, niska stopa nataliteta dugoročno se odražava na starosnu strukturu, tako da i u uslovima porasta reprodukcije do potreba prostog obnavljanja, depopulacija i starenje stanovništva se jedno vreme nastavljaju. Važnost ovog uticaja je tim veća što se gubici u broju stanovnika nastali za vreme depopulacije ne mogu nadoknaditi dostizanjem nivoa reprodukcije koji obezbeđuje prosto obnavljanje, već samo ukoliko nivo reprodukcije stanovništva određeno vreme bude iznad potreba prostog obnavljanja.

Imajući u vidu iznete podatke o negativnim demografskim kretanjima u Republici Srbiji, osnovni prioriteti politike demografskog razvoja Srbije moraju biti:

- zaustavljanje ili usporavanje nepovoljnih demografskih tendencija, podsticanjem rađanja i stvaranjem uslova za stabilizovanje broja stanovnika;

- izgradnja adekvatnog institucionalnog okvira i regulatornih mehanizama populacione politike;

- uvažavanje starenja u svim aspektima politike razvoja;

- porast očekivanog trajanja života;

- smanjenje smrtnosti odojčadi u pravcu približavanja nivoima dostignutim u evropskim državama;

- podsticanje unutrašnjih migracija koje vode uravnoteženju prostorne distribucije stanovništva i eliminisanje faktore koji utiču na „odliv mozgova“.

Uzimajući u obzir težinu demografske situacije u Srbiji koja se ogleda u negativnim demografskim trendovima i intenzivnom procesu starenja stanovništva, treba istaći važnost uloge države u smislu njenog uticaja na vođenje politike održivosti demografskog i opšteg društvenog ekonomskog razvoja. U tom kontekstu, izgradnja adekvatnog institucionalnog okvira i regulatornih mehanizama populacione politike moraju predstavljati važne poluge politike demografskog razvoja Srbije. Država mora voditi aktivnu politiku zaustavljanja ili usporavanje nepovoljnih demografskih tendencija, podsticanjem rađanja i stvaranjem uslova za stabilizovanje broja stanovnika. Strateško podsticanje rađanja u Srbiji mora imati za cilj demografski razvoj, kroz aktivnosti usmerene na direktnu finansijsku podršku porodici, aktivne mere zapošljavanja mladih nezaposlenih roditelja, povoljnije uslove za rešavanje stambenih pitanja roditelja sa decom, razvoj raznovrsnih programa i usluga predškolskih ustanova i škola, razvoj raznovrsnih servisnih usluga porodici, jačanje kompetencija za roditeljsku ulogu, očuvanje i unapređivanje zdravlja roditelja i dece, uspostavljanje populacione politike u lokalnim zajednicama, stvaranje uslova za sigurnost i približno jednakih slova za razvoj svakog deteta. Pružanje finansijske pomoći porodicama sa decom javlja se kao mera podsticanja nataliteta i u ekonomski razvijenim sredinama. Međutim, u uslovima ekonomskih teškoća značaj ovih mera postaje mnogo veći. U tom smislu, mere finansijske podrške porodicama treba da ublaže efekte nepovoljnih privrednih kretanja, ali i da budu usmerene ka postizanju ekonomske i socijalne sigurnosti kao pretpostavke odvijanja biološke reprodukcije.

Efikasno vođenje politike demografskog razvoja podrazumeva i potrebu za aktiviranjem lokalne samouprave u populacionoj politici. Nijedna državna populaciona politika, ma koliko bila razvijena i kompleksna, ne može odgovoriti na sve potrebe i očekivanja stanovništva niti može izraziti specifičnost viđenja u svakoj sredini. Dakle, mere populacione politike države su po svom karakteru opšte i sprovode se jedinstveno na celoj teritoriji, ali uspešna populaciona politika podrazumeva i mere lokalne samouprave.

**2.2. Obrazovanje stanovništva kao faktor privrednog razvoja**

Obrazovanje ljudi predstavlja veoma značajan faktor privrednog razvoja i važno obeležje stanovništva jedne zemlje. U tom smislu, pored posmatranja kvantitativnih obeležja stanovništva kao relevantnog razvojnog faktora, veoma je važno osvetliti i kvalitativni aspekt stanovništva, izražen kroz nivo kvalifikacione i obrazovne strukture.

Obrazovanje je oblik kapitala koji ima ogroman uticaj na privredni razvoj i ukupan društveno-ekonomski razvoj jedne zemlje. U savremenom svetu uspešnost, napredovanje i konkurentski položaj zemalja u najvećoj meri zavise od intelektualnog potencijala koji poseduju. Razvoj zasnovan na znanju i inovacijama nalazi se u središtu razvojnih strategija najvećeg broja zemalja.

Ulaganjem u ljude povećavaju se ljudske sposobnosti i efikasnije donošenje odluka, pa se stoga investicije u obrazovanje tretiraju na isti način kao i investicije u kapitalnu opremu. Ulaganje u obrazovanje, odnosno u obezbeđivanje odgovarajućeg ljudskog kapitala, dobija karakter investicionog ulaganja i postaje primaran zahtev za Republiku Srbiju. Samim tim, politika obrazovanja nije samo politika kreiranja ljudskog kapitala, već je deo ukupne razvojne politike društva.

**2.2.1. Obrazovna i kvalifikaciona struktura stanovništva**

Obrazovna i kvalifikaciona struktura stanovništva su pokazatelji od velikog znaчaja za svako društvo, zbog uzajamne povezanosti sa društveno-ekonomskim, kulturnim i drugim aspektima razvoja. Za svako društvo je veoma bitno postizanje usklađenosti potreba privrede i društva u celini s ponudom radne snage sa aspekta njenog obima i stepena obrazovanja.

Neadekvatan nivo obrazovanja stanovništva je jedan od ozbiljnih problema sa kojima sa suočava naša zemlja i u tom smislu predstavlja ograničavajući faktor stvaranja društva zasnovanog na znanju. Iako prosečni obrazovni nivo u Srbiji raste, ovaj rast je sporiji nego kod zemalja EU.

Najširi segment obrazovanja je osnovno obrazovanje - obavezan oblik obrazovanja. Obrazovna struktura ukupnog stanovništva starosti od 15 i više godina u Srbiji prema Anketi iz 2010. je: 3,2% bez škole, 34,5% niži nivo, 48,4% srednje i 13,9% visoko.[[4]](#footnote-4)

Srbija ima relativno nizak prosečni nivo obrazovanja među odraslom populacijom, a posebno je loša situacija u seoskim sredinama jugoistočne Srbije i romskim naseljima. Oko 20% dece sa sela i polovina dece iz romskih naselja nikada ne upišu školu, odnosno visoko je učešće neobrazovanog stanovništva, nezaposlenih i lica starija od 65 godina, što proizvodi siromaštvo i velike socijalne podele stanovništva.

Raspoloživost visoko obrazovanog stanovništva je veoma niska i iznosi 5,5% ukupne populacije Srbije. Takođe, postoje velike razlike na regionalnom nivou: Beograd ima daleko najveći udeo stanovnika sa visokom stručnom spremom (11,8%), a iznad proseka se nalazi samo joш Južnobačka oblast (6,7%). Jedan od problema je i koncentracija visoko obrazovnog kadra u velikim gradovima, odnosno što se mladi ljudi koji dolaze u univerzitetske centre (Beograd, Novi Sad i Niš) kako bi stekli visoki stepen stručnosti, ne vraćaju u oblasti iz kojih potiču. Razlog je što veći gradovi nude bolje socio-ekonomske uslove i veće mogućnosti zapošljavanja, ali je izrazito veliki i „odliv mozgova“ iz zemlje.

Komparativna analiza ukazuje i na nepovoljnu kvalifikacionu strukturu zaposlenih u Republici Srbiji. Osnovna karakteristika evropskih trendova u obrazovnoj strukturi zaposlenih je porast udela viših kvalifikacionih nivoa – iznad srednje škole i istovremeno smanjivanje udela svih vrsta radničkih zanimanja – visokokvalifikovani, kvalifikovani, polukvalifikovani i nekvalifikovani radnici.

Srbija ima najvišu stopu zaposlenosti sa osnovnim obrazovanjem u Evropi od 23,7% i najnižu stopu zaposlenosti sa srednjim obrazovanjem od 55,4%. Stopa zaposlenosti sa visokim obrazovanjem ima tendenciju rasta i iznosi 20,1%, što je ispod proseka EU i mnogih zemalja okruženja.

***Tabela 1.1.***

***Obrazovne stope zaposlenosti 2009.***

|  |  |  |  |
| --- | --- | --- | --- |
|  | Osnovno | Srednje | Visoko |
| EU-27 | 22,3 | 49,3 | 28,1 |
| Bugarska | 14,4 | 59,5 | 26,1 |
| Češka | 5,3 | 77,7 | 17,0 |
| Mađarska | 11,8 | 64,2 | 24,0 |
| Poljska | 8,1 | 66,3 | 25,6 |
| Rumunija | 22,4 | 61,7 | 16,0 |
| Slovenija | 13,0 | 61,3 | 25,7 |
| Slovačka | 4,1 | 77,9 | 18,1 |
| Hrvatska | 15,3 | 63,8 | 20,9 |
| Srbija | 23,7 | 55,4 | 20,1 |

*Izvor: RSZ: Eurostat (Q3 2009.)*

Reforma obrazovnog sistema u skladu sa potrebama privrede mora postati jedan od prioriteta politike društveno-ekonomskog i tehnološkog razvoja naše zemlje u budućnosti. Savremeni tehnološki procesi zahtevaju visoko obrazovanu populaciju koja je u stanju da koristi svu raspoloživu tehnologiju, pa samim tim, osposobljavanje ljudskih resursa za razvoj i primenu novih tehnologija sve više dobija na važnosti. Razvoj zasnovan na znanju i inovacijama nalazi se u središtu razvojnih strategija najvećeg broja razvijenih zemalja. Razvijena društva teže da postanu tzv. „društva znanja”. Imajući u vidu da se efekti obrazovanja ne odražavaju samo na pojedince, već i na društvo u celini, može se reći da u savremenom svetu znanje postaje osnovni razvojni faktor.

Uspostavljanje sistema obrazovanja koji je usaglašen sa potrebama privrede podrazumeva uspostavljanje čvrstih veza između poslodavaca, institucija zaduženih za obrazovanje, naučnih institucija u odgovarajućim oblastima i tržišta rada. Ovakve veze se moraju institucionalizovati kako na nacionalnom, tako i na regionalnom, odnosno lokalnom nivou. One su neophodne kako bi se obezbedilo da obrazovanje prati zahteve privrede za relevantnim stručnim kompetencijama koje odgovaraju stepenu savremenog tehnološkog razvoja.

Politika obrazovanja ima izrazito dugoročan strateški karakter. Koncepcijske greške u obrazovnoj politici rezultiraju odloženim, ali težim posledicama, koje su prvo vidljive na tržištu rada u obliku neravnoteže u ponudi i tražnji za pojedinim profesijama, da bi se na kraju manifestovale u opštem privrednom zaostajanju. U tom smislu reforme sistema obrazovanja naše zemlje moraju biti usmerene u pravcu uspostavljanja sistema obrazovanja koji će odgovoriti kompletnom ekonomskom, naučnom i ukupnom društvenom razvoju Republike Srbije.

Obezbeđivanje kvalitetne radne snage koja je spremna i sposobna da odgovori, sa jedne strane, na zahteve savremenih tehnologija, a sa druge strane, na uslove tržišne ekonomije, zahteva nastavak započete reforme obrazovanja na svim nivoima, ali i jačanje svesti svih učesnika u procesu obrazovanja i društva u celini da je reforma neprestan proces i da odgovori obrazovnog sistema na zahteve privrede moraju biti brzi i efikasni. Dakle, za Republiku Srbiju jedan od prioritetnih zadataka jeste nastavak započetih procesa modernizacije i reformisanja sistema obrazovanja i obuke i njegovo usklađivanje sa potrebama tržišne privrede. Kako je ovaj proces kompleksan, dugotrajan i postepen, njega ne može da ostvaruje samo resorno ministarstvo, niti to mogu samo obrazovne ustanove (stručne škole, visoke strukovne škole i univerziteti), već moraju aktivno da se uključe i sve interesne grupe koje iskazuju svoje potrebe u sistemu obrazovanja - poslodavci, preduzeća, sindikati, službe za zapošljavanje, komore, unije poslodavaca i državna uprava na svim nivoima.

Reformom sistema obrazovanja treba izvršiti snažan uticaj na ukupni obrazovni sistem, koji je neophodno transformisati kako bi postao sposoban da razvija istraživački pristup i inovativnost kod svih polaznika, od osnovaca do studenata. Zadatak reforme je stvaranja ambijenta koji će omogućiti da svaki pojedinac u Republici Srbiji inovativno razmišlja i rešava probleme, sa ciljem da sopstvenu ideju pretoči u inovaciju i doprinese razvojnoj komponenti naše zemlje.

U tom smislu, ciljevi reforme obrazovanja u odnosu na potrebe privrede su:

- uspostavljanje sistema socijalnog partnerstva na svim nivoima između sveta rada, sveta obrazovanja i sveta nauke;

- unapređivanje rada obrazovnih ustanova i permanentno usavršavanje nastavnika;

- uspostavljanje sistema osiguranja kvaliteta u obrazovnom procesu;

- uspostavljanje mreže obrazovnih ustanova adekvatne zahtevima privrede;

- uspostavljanje sistema istraživanja u prosveti;

- orijentacija obrazovanja ne samo ka jačanju bazičnih, nego i primenljivih znanja;

- usaglašavanje stepena diploma i kvalifikacija sa svetskim standardima, kao i diversifikacija institucionalnih oblika i modela, programa i metoda rada;

- reforma nastavnih planova i programa sa ciljem obezbeđivanja funkcionalne, kompjuterske i tehnološke pismenosti,

- podsticanje kreativnosti i razvoja kritičkog mišljenja u procesu učenja;

- uspostavljanje sistema permanentnog obrazovanja;

- uspostavljanje sistema mobilnosti (učenika, studenata i nastavnika) sa okolnim i drugim evropskim sistemima obrazovanja;

- uspostavljanje modernog sistema finansiranja svih nivoa obrazovanja.

Paralelno sa svim navedenim ciljevima, kao neizostavni segment reforme sistema obrazovanja mora biti i razvoj informatičkog društva i povećanje ulaganja u istraživanje i razvoj u Republici Srbiji. U tom smislu, neophodno je uspostaviti organizacione jedinice i funkcionalne mehanizme koji mogu podstaći ukupnu istraživačko-razvojnu i inovacionu delatnost na svim nivoima. Takođe, potrebno je obezbediti i sistemske uslove da novostvoreno i akumulirano znanje, kao i inventivnost budu glavni pokretači i osnova privrednog i društvenog razvoja Republike Srbije.

1. 1 Devetaković S., Jovanović Gavrilović B., Rikalović G., Nacionalna ekonomija, Ekonomski fakultet Beograd, 2006., str. 202-203. [↑](#footnote-ref-1)
2. 2 Najveći deo podataka podataka o geografskom položaju i prirodnim resursima preuzet je iz publikacije "Opštine u Srbiji" RSZ, Beograd 2005. Prema: Rosić I., Đurić D., Nacionalna ekonomija, Ekonomski fakultet Priština-Kosovska Mitrovica, 2008., str. 272-275. [↑](#footnote-ref-2)
3. Na osnovu: Izveštaj o razvoju Srbije 2010, Ministarstvo finansija Republike Srbije, april 2011., Beograd, str. 63-68. [↑](#footnote-ref-3)
4. Isto: str. 61. [↑](#footnote-ref-4)